આપણી દરેકની અંદર એક બીજો માણસ રહેલો છે! આપણા બહારના વ્યક્તિત્વ કરતાં તેનું વ્યક્તિત્વ બિલકુલ અલગ છે. તે હંમેશા સારું વિચારે છે, સારું જુએ છે, સારું વર્તન કરવાની પ્રેરણા આપે છે. તે આપણા જીવનમાં બનતી દરેક ઘટના, પરિસ્થિત, સંજોગોને જાણે છે અને નિઃસ્વાર્થભાવે પોતાની જાતને, પોતાની શાંતિ અને સુખને પ્રાધાન્ય પણ આપે છે. બહાર આપણે કોઇની સાથે અણગમતું વર્તન કરીએ તો એ આપણને અંદરથી ધમકાવે છે, કોઇને ગમે-તેમ જવાબો આપીએ તો એ આપણા પર અંદરથી ચિડાય પણ ખરો, શાળા – કોલેજના દિવસોમાં પરિક્ષા કે રિઝલ્ટના આગળના સમયે એ હિંમત અને ધીરજ પણ આપે છે. ક્યારેક ક્યારેક તો એ જીવનનાં અગત્યનાં નિર્ણયો વિશે લાંબુ ભાષણ પણ સંભળાવે છે.